[pic] | EVROPSKA KOMISIJA |

Bruselj, 10.11.2010

COM(2010) 657 konč.

S POROČILO KOMISIJE

o spremljanju in nadzorovanju ter posredovanju podatkov o registraciji novih osebnih avtomobilov

S POROČILO KOMISIJE

o spremljanju in nadzorovanju ter posredovanju podatkov o registraciji novih osebnih avtomobilov

1. Uvod

V skladu s členom 8 Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil[1] morajo države članice vsako leto beležiti in Komisiji posredovati nekatere podatke o novih osebnih avtomobilih. Podatki bodo osnova za določitev ciljev specifičnih emisij CO2 za proizvajalce novih osebnih avtomobilov ter za oceno, ali proizvajalci izpolnjujejo navedene cilje. Da se zagotovi usklajenost podatkov, ki jih posredujejo države članice, je treba čim bolj uskladiti pravila za zbiranje in posredovanje teh podatkov. Skupaj z Uredbo Komisije C(2010)7652 o spremljanju in nadzorovanju ter posredovanju podatkov o registraciji novih osebnih avtomobilov v skladu z Uredbo (ES) št. 443/2009 Evropskega parlamenta in Sveta bo to sporočilo poenostavilo zbiranje, predložitev in oceno podatkov, in sicer z navedbo, kako Komisija razlaga ustrezne določbe Uredbe (ES) št. 443/2009, in z napotki glede podatkov, ki jih morajo države članice predložiti, in glede oblike, ki jo morajo za to uporabiti. Nadaljnji napotki bodo zagotovljeni v skladu s potrebami.

2. Podatki

2.1 Viri podatkov

Glavni viri podatkov, ki naj jih države članice uporabijo za zbiranje podatkov, so certifikati o skladnosti; kjer se ti ne uporabljajo za registriranje vozila, se uporabi homologacijska dokumentacija. Ker lahko homologacijska dokumentacija vsebuje razpon vrednosti, mora država članica zagotoviti, da so podatki iz homologacijske dokumentacije skladni s podatki iz certifikata skladnosti.

Treba je poudariti, da potrdilo o registraciji iz Direktive Sveta 1999/37/ES z dne 29. aprila 1999 o dokumentih za registracijo vozil[2] za namene registracije vozila ne more nadomestiti certifikata skladnosti. Potrdilo o registraciji se izda šele potem, ko je vozilo registrirano.

2.2 Seznam proizvajalcev

Podatke je treba spremljati in nadzorovati ter posredovati za posameznega proizvajalca. Zato je pomembno, da je proizvajalec jasno identificiran[3] in ločen od znamke[4]. Vendar pa je jasno, da pristojni organi pri beleženju imena proizvajalca v skladu z nacionalnim poimenovanjem v certifikatu skladnosti ali homologacijski dokumentaciji uporabljajo različna imena in zapisi.

Zaradi uskladitve identifikacije ustreznih proizvajalcev bo oblikovan skupni seznam imen proizvajalcev in njihovih kod WMI (World Manufacturer Identifier) za identifikacijo proizvajalcev na svetovni ravni; države članice morajo ta seznam uporabljati kot osnovo za registracijo, kot določa člen 8(2) Uredbe C(2010)7652. Ker se Uredba (ES) št. 443/2009 uporablja za proizvajalce v Evropski uniji in zunaj nje, ni sprejemljivo nobeno razlikovanje glede na lokacijo proizvajalca. Vendar pa se v skladu s členom 7 Uredbe C(2010)7652 naredi izjema v primerih, ko je osnova za podatke za posamezno vozilo nacionalna homologacija za majhne serije ali individualna homologacija. V teh primerih države članice ne uporabijo imen proizvajalcev, pač pa poimenovanja iz navedenega člena.

Dosledna identifikacija proizvajalcev je pomembna tudi za združevanje (člen 7 Uredbe (ES) št. 443/2009), ki proizvajalcem omogoča doseganje skupnega cilja specifičnih emisij. Ker pri združevanju lahko stalno prihaja do sprememb, je treba zbirati podatke za vse proizvajalce, ki pri združevanju sodelujejo. Povprečne specifične emisije CO2 združenih proizvajalcev se izračunajo za celotno EU.

2.3 Zahtevani podatki

Pristojni organi v državi članici posredujejo vse podatke v skladu s Prilogo II k Uredbi 443/2009. Če v viru, ki je osnova za registracijo, manjkajo bistveni podatki, pristojni organi od proizvajalca zahtevajo, da sklop podatkov dopolni. Pristojni organi so odgovorni, da zagotovijo prisotnost vseh bistvenih podatkov ob času registracije. Za vozila, za katera se uporablja nacionalna homologacija za majhne serije ali individualna homologacija, se zahteva samo število registracij; preostale informacije se lahko predložijo na prostovoljni podlagi.

2.4 Poročanje o registracij vozil z dvogorivnim motorjem in vozil s prilagodljivim tipom goriva

Uvedbo vozil z dvogorivnim motorjem in vozil s prilagodljivim tipom goriva, ki lahko poleg bencina in dizelskega goriva uporabljajo alternativna goriva, kot so trajnostni E85, biodizel ali vodik, na trg je treba skrbno spremljati in nadzorovati.

Uredba (ES) št. 443/2009 trenutno ne vključuje spremljanja in nadzorovanja alternativnih goriv, ki jih uporabljajo takšna vozila, med drugim zato, ker se emisije CO2 še ne merijo. V primeru etanolskega goriva (E85), ki se uporablja za vozila z dvogorivnim motorjem, so emisije CO2 izmerjene, vendar je jasno, da je treba metodologijo iz člena 6 navedene uredbe za upoštevanje vrednosti CO2 za navedeno gorivo izboljšati, da bo odražala dejanske specifične emisije CO2 takšnih vozil. Oblikovati je torej treba novo metodologijo, s katero se bo lahko pravično ocenilo prihranke CO2 vozil z dvogorivnim motorjem in vozil s prilagodljivim tipom goriva, ki lahko uporabljajo alternativna goriva, kot so trajnosti E85, biodizel ali vodik. Komisija bo v sklopu revizije Uredbe (ES) št. 443/2009, ki je predvidena za januar 2013, pripravila takšno metodologijo za izračun dejanskih specifičnih emisij CO2 vozil z dvogorivnim motorjem in vozil s prilagodljivim tipom goriva. Ker vnaprej ne more biti znano, katero gorivo bodo dejansko uporabljala vozila z dvogorivnim motorjem in vozila s prilagodljivim tipom goriva, bo morala metodologija upoštevati tako dostopnost kot značilnosti različnih goriv, ki so naprodaj v državah članicah.

Podatki o prodaji goriv se zagotovijo s poročanjem v skladu z Direktivo Evropskega parlamenta in Sveta 98/70/ES o kakovosti motornega bencina in dizelskega goriva ter spremembi Direktive 93/12/EGS[5]. Do uvedbe metodologije je treba Direktivo 98/70/ES prilagoditi, da bodo države članice lahko sporočale podatke o prodaji za različna alternativna goriva, vključno (in kot prioriteta) z usklajenimi in točnimi podatki o prodaji goriva E85, ki izpolnjuje trajnostna merila iz Direktive 2009/28/ES Evropskega parlamenta in Sveta z dne o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES[6] ter Direktive 98/70/ES.

3. POSREDOVANJE PODATKOV

Da se zagotovi pravočasna in učinkovita komunikacija med pristojnimi organi, proizvajalci in Komisijo, je priporočeno, da pristojni organi, imenovani v skladu s členom 8(7) Uredbe (ES) št. 443/2009 in odgovorni za posredovanje podatkov, določijo vsaj dva uradnika, ki bosta kontaktni osebi, in Komisijo obvestijo o njunih imenih in kontaktnih podatkih. Uradniki se morajo registrirati v osrednjo zbirko podatkov[7].

Da je predložitev podatkov veljavna v smislu izpolnjevanja obveznosti posredovanja podatkov iz člena 8 Uredbe (ES) št. 443/2009, morajo države članice Komisijo uradno obvestiti, kdaj so bili podatki naloženi v osrednjo zbirko podatkov, in sicer morajo poslati elektronsko pošto v namenski poštni predal EC-CO2-LDV-IMPLEMENTATION@ec.europa.eu ter kopijo v namenski poštni predal CO2-monitoring@eea.europa.eu. Podatki bodo shranjeni v zbirki podatkov, ki jo bo za Komisijo upravljala Evropska agencija za okolje. Zbirka podatkov mora biti preko spleta dostopna javnosti.

Za zagotovitev, da bodo podatki pravočasno na voljo proizvajalcem, lahko države članice posredujejo celotni sklop podatkov za prve štiri mesece vsakega koledarskega leta takoj, ko so ti podatki na voljo v začasni obliki. V vsakem primeru morajo države članice celotni sklop podatkov potrditi in poslati do 28. februarja vsakega koledarskega leta.

Če so začasni podatki predloženi pred obveznim rokom, si bo Komisija prizadevala okvirno izračunati in dati zadevnim proizvajalcem na voljo informacijo o številu novih registriranih osebnih avtomobilov in o njihovih specifičnih emisijah CO2 v državi članici. Treba je opomniti, da Komisija teh izračunov ne bo potrdila pred rokom iz člena 8(5) Uredbe (ES) št. 443/2009.

3.1 Oblika

Za posredovanje podatkov se uporabita dve ločeni datoteki XML, in sicer ena za spremljanje in nadzorovanje podatkov ter druga za celotni sklop podatkov v skladu s Prilogo II k Uredbi Komisije (ES) št. 443/2009. Dodatni podrobnejši opis datotek XML bo podan v smernicah, ki bodo objavljene na spletu.

3.2 Preverjanje

Vsaka država članica lahko neodvisno preveri kodiranje podatkov in datotek XML. Vendar pa bo na spletišču CIRCA[8] objavljena predstavitev v obliki besedilne datoteke, s katero je treba zagotoviti kakovost podatkov, preden se pošljejo podatki za zadevno leto poročanja.

4. Izračun povprečnih specifičnih emisij

Da se za izračun povprečnih specifičnih emisij CO2 za proizvajalce, vključno s proizvajalci iz člena 11(1) in člena 11(4) Uredbe (ES) št. 443/2009, upoštevajo odstotki postopnega uvajanja iz člena 4 Uredbe (ES) št. 443/2009, je treba vozila izbrati v skladu z njihovimi specifičnimi emisijami CO2. Pri izračunu povprečnih specifičnih emisij bodo upoštevana samo tista vozila, katerih najnižje emisije ne presegajo odstotka iz člena 4.

Specifične emisije so po potrebi emisije, zmanjšane za odstotek iz člena 6 in prihranke ekoloških inovacij, ki jih potrdi Komisija v skladu s členom 12 in podrobnimi pravili, ki bodo sprejeta.

Pri izračunu povprečnih specifičnih emisij CO2 je treba upoštevati vozila, ki spadajo v kategorijo iz člena 5.

Pri določanju specifičnih emisij za namene izračuna povprečnih specifičnih emisij CO2 za proizvajalce bo Komisija uporabila ustrezne določbe Uredbe (ES) št. 443/2009 v naslednjem zaporedju:

Izbor vozil za izračun:

(a) člen 6: za koledarska leta do vključno leta 2015 se uporablja zmanjšanje CO2 za specifične emisije CO2 osebnih avtomobilov, ki lahko uporabljajo gorivo E85, če država članica izpolnjuje zahteve iz člena 6 Uredbe (ES) št. 443/2009;

(b) člen 12 v povezavi z drugim pododstavkom člena 13(3): od posebnih emisij se odštejejo prihranki ekoloških inovacij v skladu s podrobnimi pravili, ki jih bo sprejela Komisija;

(c) člen 4: za koledarska leta do vključno leta 2014 se registracije novih osebnih avtomobilov razvrstijo glede na njihove emisije CO2 v skladu s točkama (a) in (b); v izračun povprečnih specifičnih emisij CO2 se vključijo samo vozila z najmanjšimi vrednostmi, ki ne presegajo odstotka iz drugega pododstavka člena 4 Uredbe (ES) št. 443/2009.

Izračun povprečnih specifičnih emisij CO 2

(d) člen 5: za koledarska leta do vključno leta 2015 in za vozila s specifičnimi emisijam CO2 manj kot 50 g/km se specifične emisije CO2 teh vozil pomnožijo z ustreznim faktorjem iz člena 5 Uredbe (ES) št. 443/2009;

(e) člen 5: za koledarska leta do vključno leta 2015 in za vozila s specifičnimi emisijam CO2 manj kot 50 g/km se prihranki specifičnih emisij CO2 zaradi inovativnih tehnologij v teh avtomobilih pomnožijo z ustreznim faktorjem iz člena 5 Uredbe (ES) št. 443/2009;

(f) člen 12 v povezavi z drugim pododstavkom člena 13(3): prihranki ekoloških inovacij se določijo z izračunom povprečnih prihrankov CO2 za proizvajalca na podlagi prihrankov, navedenih v certifikatu skladnosti, za vse izbrane osebne avtomobile, pripisane navedenemu proizvajalcu, ob upoštevanju točke (e). Za vozila, ki niso opremljena s inovativno tehnologijo, se šteje, da je prihranek CO2 0 g/km. Če prihranki ekoloških inovacij presegajo vrednost iz člena 12(1) Uredbe (ES) št. 443/2009, se uporablja vrednost, določena v členu 12(1);

(g) izračunajo se povprečne specifične emisij CO2 ob upoštevanju točke (d) in se odštejejo vrednosti, določene v skladu s točko (f).

Če je položaj proizvajalca na primer naslednji:

Število registracij | Specifične emisije CO2 | Prihranki specifičnih emisij CO2 zaradi inovativnih tehnologij | Množitelj olajšav v letu 2012 |

2 | 45 | 2 | 3,5 |

10 | 51 | 4 | 1 |

53 | 131 | 0 | 1 |

10 | 160 | 10 | 1 |

28 | 200 | 20 | 1 |

bodo prihranki ekoloških inovacij:

v letu 2012: (2*2*3,5 + 10*4) / (2*3,5 + 10 + 53) = 0,7714

v letu 2013: (2*2*3,5 + 10*4 + 10*10) / (2*3,5 + 10 + 53 + 10) = 1,925

in povprečne specifične emisije CO2:

v letu 2012: [(2*45*3,5 + 10*51 + 53*131) / 70] – 0,7714 = 110,2

v letu 2013: [(2*45*3,5 + 10*51 + 53*131 + 10*160) / 80) – 1,925 = 115,175

4.4 Izračun povprečne mase

Pri izračunu povprečne mase za namen določitve cilja specifičnih emisij z uporabo formule iz Priloge I za proizvajalce bo Komisija upoštevala vse osebne avtomobile in ne bo uporabila določb iz členov 4 in 5 Uredbe (ES) št. 443/2009.

5. Združevanje

V skladu s členom 7 Uredbe (ES) št. 443/2009 se lahko proizvajalci združujejo. V odstavkih 5 in 6 člena 7 sta določeni dve vrsti združevanj. Člen 7(5) zadeva oprta združenja, v katera se lahko vključi kateri koli proizvajalec znotraj ali zunaj skupine povezanih podjetij. Ta združenja so odprta za vse proizvajalce, ki se jim želijo priključiti, če so izpolnjeni pogoji iz člena 7(5).

Združevanja proizvajalcev, ki pripadajo skupini povezanih podjetij, se lahko smatrajo za zaprta združenja in torej sodijo v člen 7(6). Proizvajalci, ki pripadajo skupini povezanih podjetij, morajo izpolnjevati posebne cilje, razen če pripadajo zaprtemu združenju.

V skladu s členom 9 Uredbe C(2010)7652 morajo proizvajalci dokazati, da izpolnjujejo pogoje za oblikovanje zaprtega združenja in morajo to informacijo posredovati v funkcionalni poštni predal EC-CO2-LDV-IMPLEMENTATION@ec.europa.eu.

Komisija bo leto, v katerem je bilo poslano uradno obvestilo o združevanju, štela za prvo leto uporabe združevanja. Zadnje leto združevanja je leto pred letom, ko je bilo poslano uradno obvestilo o prenehanju združevanja.

[pic][pic][pic]

[1] UL L 140, 5.6.2009, str. 1.

[2] UL L 138, 1.6.1999, str. 57.

[3] Vnos 0.5 certifikata skladnosti in člen 3(c) Uredbe 443/2009/ES: „proizvajalec pomeni fizično ali pravno osebo, ki je homologacijskemu organu odgovorna za vse vidike postopka ES-homologacije v skladu z Direktivo 2007/46/ES in za zagotovitev skladnosti proizvodnje.“

[4] Vnos 0.1 certifikata skladnosti in Priloga I k Direktivi 2007/46/ES „znamka (tovarniško ime proizvajalca)“. Člen 2(6) Odločbe 1753/2000/ES „znamka pomeni trgovsko ime proizvajalca in se pojavlja na potrdilu o skladnosti ter na homologacijski dokumentaciji.“

[5] UL L 350, 28.12.1998, str. 58.

[6] UL L 140, 5.6.2009, str. 16.

[7] http://cdr.eionet.europa.eu/

[8] http://circa.europa.eu/Members/irc/env/gge_ldv/library